
תקנות ההוצאה לפועל (הוראת שעה), התשס"ט-2009

אישור התקנות

היו"ר דוד רותם:


שלום לכולם, אני מתכבד לפתוח את הישיבה. 


גברתי, היועצת המשפטית, איפה אנחנו?

סיגל קוגוט:

יש בפניכם נוסח שתיקן את כל ההערות של הוועדה מהישיבה הקודמת. נותרו שתי שאלות מהישיבה הקודמת ועוד שתי תקנות שלא דנו בהן. סוגייה אחת מהישיבה הקודמת קשורה לעיכוב תיק בעת שמוגשת התנגדות, והתיק מועבר להוצאה לפועל. אמרת שנשקול את הדבר הזה מן הטעם שיש פה שני סעיפים. סעיף אחד שקובע את השמונה חודשים, סעיף אחר, הסעיף שמדבר בהתנגדות או לביצוע שטר או להליך מקוצר שקובע במפורש שהוגשה התנגדות ללא כל שיקול דעת.

היו"ר דוד רותם:


אתם תבואו לבקש שאני אשנה את ההחלטה, אבל מכיוון שזה עיכוב ויש לי סעיף שקובע שזה יעוכב, אז זה יעוכב. התקופה הזאת של ההתנגדות לא תיכנס בשמונה חודשים. אבל אני מזהיר אתכם, וזה נרשם בפרוטוקול, ואני אנפנף לכם - אתם תבואו לבקש לשנות את זה.

דנילו דרמן:

אנחנו מתנגדים כמובן. אנחנו רוצים שהתקופה הזאת כן תילקח בחשבון, מכיוון שהחוק קובע שמונה חודשים. 

היו"ר דוד רותם:


כשיש סעיף שאומר, שהגשת התנגדות תתעכב, מה שבעצם אתה אומר, זה דבר נורא פשוט. אנחנו נהרוס את המסלול המהיר על ידי כך שבכל תיק נגיש התנגדות, זה יימשך יותר משמונה חודשים ונהרוס אותו בעצמנו. עזוב, הם יעשו אותו לבד.

דנילו דרמן:

אני לא בא מהצד הזה, אדוני. הטענה שלי אומרת כך. בהגיון, בשטח, בפועל, כאשר מוגשת התנגדות, זוכה הולך לקחת עורך דין, זה מה שהיה קורה. בהתנגדות לא מופיעים לבד. הוגשה התנגדות, מתנהל דיון בבית המשפט, מגישים תצהירי - - -

היו"ר דוד רותם:


החייב לוקח עורך דין.

דנילו דרמן:

החייב וגם הזוכה, שניהם צריכים להיות מיוצגים. מתנהל דיון שהוא בעצם מעין דיון הוכחות. יש תצהירים, יש חקירות, מה הטעם - - -

היו"ר דוד רותם:


ואז על ההליך הזה מקבלים הוצאות ושכר טרחה.

דנילו דרמן:

הרי מה שיקרה בפועל, שעורך דין שמטפל בתהליך ההתנגדות ירצה להמשיך לטפל, וגם לזוכה יש עניין שימשיך לטפל בגבייה. הוא ייאלץ להחתים את הלקוח על טופס שאומר, אדוני, הכל טוב ויפה. אבל אני ארצה להמשיך לייצג אותך בהוצאה לפועל, אז נא תחתום לי עכשיו על טופס הודעה שאתה לא רוצה לחזור למסלול המקוצר. המסלול המקוצר נועד, כפי שאדוני אמר לא פעם, לטייס אוטומטי.

היו"ר דוד רותם:


מה שאמרת עד הרגע, נמחק מהפרוטוקול, כי הרי לא יעלה על הדעת שעורך דין שמכיר את החוק יחתים  לקוח על משהו שהוא מנוגד לחוק. זה בטוח שלא יקרה. 

דנילו דרמן:

לא, הוא לא מנוגד לחוק. 

היו"ר דוד רותם:


אבל יש פה טענה.

ענת ליברמן:

אבל המסלול המקוצר הוא מסלול אופציונלי. היה ובמהלך ההתנגדות אותו חייב או אותו זוכה לטענת עורך דין דנילו, כבר לקח עו"ד, הוא יכול לבקש להעביר את זה למסלול הרגיל.

דנילו דרמן:

זה מה שיקרה, לזה התכוונתי.

ענת ליברמן:

אז זה לא פוגע בכלל שמשך ההתנגדות לא נספר במניין שמונת החודשים, אם הזוכה בוחר אז הוא יכול להביע את רצונו, ויעבור למסלול הרגיל.

היו"ר דוד רותם:


דנילו, מה שיקרה זה דבר מאוד פשוט, ולכן אמרתי הם יבואו לבקש לשנות את זה. ברגע שתוגש התנגדות, יבוא העו"ד של הזוכה ויגיד אני מבקש להעביר את זה למסלול המהיר, ובזה נגמר הסיפור. 

דנילו דרמן:

זה כנראה מה שיקרה. 


הערה קצרה, אני מנסה להזכיר לעצמנו, כמה חודשים נעדרתי מהדיונים, ובעצם אני הקפאתי איזשהו מצב לפני חצי שנה והגעתי היום. בעצם, אני מזכיר לעצמי כל הזמן את סיפור הטייס האוטומטי. המסלול המקוצר, הכוונה המקורית שלו, ואני זוכר אותה כי אני פטור מכל מה שהיה בינתיים. הכוונה היתה שזה הליך שמתנהל עם כמה שפחות נגיעות מהצדדים, זה המזל"ט - הוא טס. ומשתמש בכל האמצעים שקיימים ממילא במערכת על מנת לגבות את החוב בצורה יעילה ומהירה. 

היו"ר דוד רותם:


בתקופה שאתה היית, לא היית כאן, אנחנו  הצמדנו למזל"ט כמה טייסים. 

דני ואקס:


אנחנו עוסקים בתקנה 101(ה). אם אפשר למחוק את ה"ה" במסלול מקוצר במקום המקוצר, כי לאורך כל הדרך ההגדרה זה מסלול מקוצר זו רק הערה טכנית. מסלול מקוצר – האות ה' מיותרת. השאלה שלי לגבי הסייפא, הודעה על הגשת התנגדות תישלח לזוכה. ומה הלאה? הרי לא נאמר מאומה - - -

היו"ר דוד רותם:


מה שקורה זה כך - ברגע שהוגשה התנגדות, שולחים לו את הודעת ההתנגדות, זה עובר לבית משפט, יקבעו דיון בהתנגדות. 

דני ואקס:


הרעיון הוא שלא פקיד ההוצאה לפועל יטפל בהתנגדות, אבל זה לא נאמר. 

היו"ר דוד רותם:


בחוק יש. 

ענת ליברמן:

אתה מפנה לסעיפים הרלבנטיים לגבי שטרות ולגבי תביעה על סכום קצוב. ברגע שהוגשה ההתנגדות, הזוכה יודע, אנחנו מייד קופצים לסעיפים הרלבנטיים שקבועים כבר בחוק בקשר להתנגדות.

דני ואקס:


הוא מועבר לבית משפט.

היו"ר דוד רותם:


בוא נאמר כך, תשים לב, לא כתוב שההתנגדות תישלח. במסלול המהיר תצא הודעה, זה לא הדיון שהתנהל לפי החוק. פה זה לא הדיון שהתנהל לפי החוק. פה זה רק הודעה כדי שהוא יוכל ללכת לדנילו, ודנילו יגיש בקשה, רבותיי הוגשה התנגדות תעבירו לי את זה למסלול הרגיל, זו הודעה, זה לא ההתנגדות.

ענת ליברמן:

אנחנו לא רצינו ליצור איזושהי כפילות, היות והעניין הזה של ההתנגדות גם בשטרות וגם בתביעת סכום קצוב כבר מוסדר בתקנות ובסעיפים אחרים. אין שום מקום לקבוע הסדר מקביל, כי ברגע שמוגשת התנגדות, בעצם חלים כל הכללים הרגילים שכבר קבועים ממילא, אין מקום להעתיק אותם פעם נוספת לתוך המסלול המקוצר. הפרקים האלה חלים, קבענו תחולה של הפרקים ושל התקנות הרלבנטיים. ברגע שמוגשת התנגדות, אנחנו מייד קופצים לסעיפים.

היו"ר דוד רותם:


יש סעיף מפורש בחוק. סעיף  181א1(ד)(2). הוגשה התנגדות, יעכב רשם ההוצאה לפועל את ביצוע הבקשה ויעביר את התביעה וההתנגדות לבית המשפט, לעניין הדיון בבית המשפט יראו את ההתנגדות כבקשת רשות להתגונן בסדר דין מקוצר לפי תקנות סדר הדין. 

פה אנחנו באים ואומרים דבר אחד. ההוצאה לפועל תודיע לך שהוגשה התנגדות, אחר כך מעבירים את התיק לבית משפט, וברגע זה השמונה חודשים נעצרים. 

דני ואקס:


לעניות דעתי, הזוכה יחשוב שזה טייס אוטומטי, ומישהו אחר יעשה את העבודה בשבילו, ויטפל גם בהתנגדות.

ענת הר אבן:

תקנות 106 ו-109 אכן חלות. 

ענת ליברמן:

אפשר לקבוע שבהודעה - - -

היו"ר דוד רותם:


צריך להוסיף ההודעה על הגשת ההתנגדות.

דני ואקס:


על הזוכה להגיב להתנגדות.

היו"ר דוד רותם:


צריך לכתוב שההודעה על הגשת ההתנגדות תסב את תשומת ליבו של הזוכה.

דנילו דרמן:

שהתיק עובר למסלול רגיל. בזה הסתיים המסלול המקוצר.

ענת ליברמן:

אני חושבת שזה לא כל כך נחוץ, כי ברגע שמוגשת התנגדות וזה עובר לבית המשפט, ברור שאנחנו כבר לא נמצאים במסגרת של המסלול המקוצר.

היו"ר דוד רותם:


את חושבת בראש של עו"ד, ואני את יודעת,  יש לי בקשה במסלול האוטומטי, וחשבתי שזה מזל"ט, ונתברר לי שיש  כמה משקולות.

ענת ליברמן:

נוסיף להודעה. 

יחזקאל סיבק:

אני לוקח טיפה רברס, 101(א) התקנה, שהיא דיקלום של 20(ב) בשינוי, הוראת חוק והוראת תקנה שהן כמעט זהות, זה מתכון לדברים לא טובים אחר כך.

סיגל קוגוט:

היה כאן איזשהו שינוי שמדבר על מה זה החוב הפסוק ליום הגשת הבקשה, זה התוספת. 

יחזקאל סיבק:

אז למה נדקלם חזרה את הוראת - - -

סיגל קוגוט:

בסדר, אנחנו גם הערנו על זה, מאחר שחשבנו שעדיף שיכללו את הדלתא, ולא את הסעיף לרבות הדלתא. מאחר שכל התקנות של חוק ההוצאה כבר כך נכתבו, אז אין טעם סעיף אחד רק לשנות. 

יחזקאל סיבק:

רק אעיר לעניין הזה. לא כל התקנות נכתבו כך. זה אולי מתקופת תיקון 24. למשל סעיף 81א רבתי, של ביצוע שטרות לא נכתב בצורה הזאת. יש סעיף אחד קצר, והתקנות מפרטות את ההוראות. זה לא אותה טכניקה, זה טכניקה שונה לגמרי. 

היו"ר דוד רותם:


פה רציתי שהסכום של 10 אלפים שקל יהיה ביום הגשת הבקשה, ואת זה רציתי להדגיש.

יחזקאל סיבק:

השאלה אם צריך בשביל זה לחזור על סעיף שלם.

ענת ליברמן:

אין לנו התנגדות לשנות כאן את הנוסח למשהו כמו, ניתן להגיש בקשת ביצוע במסלול המקוצר עם החוב הפסוק ביום הגשת הבקשה - - -


סיגל קוגוט:

זה הולך לכל אורך התקנות, רק להוסיף את הדלתה. להגיד, לעניין סעיף זה וזה, הכוונה היא החוב הפסוק ביום הגשת הבקשה. לעניין זה כך, ואז התקנות היו מתקצרות בתשעים אחוז.

ענת ליברמן:

זה עניין של ניסוח, אני חושבת שגם ברגע שאנחנו מדברים על זה וכל הדברים האלה נרשמים לפרוטוקול, אז ברור שהתקנה הזאת לא מעלה ולא מורידה אלא לעניין הפרשנות מהו אותו חוב שניתן להגיש בהוצאה לפועל, והכוונה היא לחוב הפסוק, היינו הקרן הפרשי הצמדה וריבית עד לאותו יום.

יחזקאל סיבק:

זה בדיוק הבסיס לויכוחים אחר כך והחלטות רשמים.  זה מצטט את הדיון בוועדה בתאריך הזה, וזה מצטט בתאריך הזה.

ענת ליברמן:

ומה שאמרנו בשבוע שעבר וגם לפני שבועיים.

יחזקאל סיבק:

החוק צריך להיות ברור. לגבי 101(ה) לגבי הגשת התנגדות ותובענה לביצוע תביעה של 81א1(ד)(1), לי לא ברור מהקריאה הזאת, לאור ההוראות של 101ג, האם ההגשה של ההתנגדות היא ללשכת הגשה כמו שקובע תיקון 24 או שהוא ללשכת האם? 

שלמה כהן:


אין פה הבדל, אין פה שום שינוי.

היו"ר דוד רותם:


מה פירוש ללשכת האם?

יחזקאל סיבק:

תיקון 24 תביעה בהוצל"פ יש לנתבע שתי אפשרויות הגשה. אחת, ללשכת הגשה, שיכולה להיות לא קשורה לחלוטין, ללשכת האם. השנייה ללשכת האם עצמה. 

דנילו דרמן:

- - -בעלת הסמכות המקומית.

היו"ר דוד רותם:


סליחה, הוא יגיש את ההתנגדות לאחת הלשכות האלה, ואז זו הבעיה שלהם לטפל בזה.

ענת ליברמן:

אותו הדבר, אין שינוי בעניין הזה. אתה אומר הוגשה התנגדות כקבוע בסעיפים, ואז אתה בעצם מופנה לסעיפים האלה. 

יחזקאל סיבק:

אבל 81א(ד)(1) מתייחס לרכיב אחד בתוך התהליך, אין פה סעיף שאומר יחולו כל התקנות האלה.

ענת ליברמן:

אנחנו החלנו את כל התקנות האלה במסגרת סעיף 101ג. אמרנו שכל התקנות, וגם כל הפרקים, זה קבוע עוד בחוק הרלבנטיים חלים, לכן ממילא כל מה שכתוב באותו פרק של הגשת התנגדות על תביעה על סכום קצוב, גם בפרק וגם בתקנות חל. 

יחזקאל סיבק:

אבל החלת את זה. תקנות אלה מוגדרות בסעיף 1 בהוראת השעה, זה התקנות של הוראת השעה, זה לא התקנות - - -


מה זה תקנות אלה? תקופת תוקפן של תקנות אלה. כלומר, את לומדת מזה.

ענת ליברמן:

כי התקנות האלה הן תקנות של המסלול המקוצר. המסלול המקוצר תקף רק למשך שנתיים, מסלול הקבוע בהוראת שעה. אבל במשך כל הזמן שהוראת שעה הזו חלה, שהסעיפים האלה חלים, חלים על המסלול המקוצר גם התקנות האלה.

יחזקאל סיבק:

תקראי את 101ג. שם רצית שהכוונה תהיה שיחולו כל התקנות בכלל, למעט משהו מסויים. אבל כתבת, הוראות תקנות אלה. תקנות אלה מוגדרות בסעיף 1 להוראת השעה, התקנות. וכתוב, בתקופת תוקפן של תקנות אלה. כלומר, תקנות אלה בהגדרה שלהם לפי התיקון זה התקנות של הוראת השעה.

ענת הר אבן:

אתה מעלה עניין של נוסח חוק, וזה עבר מחלקת נוסח חוק, והכוונה להחלת כל התקנות לתקנות ההוצאה לפועל. 

ענת ליברמן:

לצורך העניין, הויכוח פה הוא עניין ניסוחי. אין שום מניעה, אני רק חושבת שזה לא יפה לכתוב במקום ב-101ג הוראות תקנות אלה, הוראות תקנות ההוצאה לפועל, אבל זה מגוחך כי זה בתוך תקנות ההוצאה לפועל. 

יחזקאל סיבק:

אבל את כותבת פה הגדרה, אנחנו מדברים משפטית, מהן התקנות האלה. זה כמו חוזה, זה כמו שתגידי בחוזה זה בכלל לא משנה הגדרה שהגדרתי בסעיף ההגדרות.  
ענת ליברמן:

אתה טועה, אתה מפנה אותי ל-101א שכתבנו בתקנות אלה. 

יחזקאל סיבק:

כן, בתקופת תוקפן של תקנות אלה, תקנות אלה זה תקנות הוראת השעה. כלומר, ב-101ג את קוראת את זה כאילו הוראות תקנות הוראת השעה למעט הוראות פרקים ב1דוז, זה לא מה שהתכוונת.

ענת הר אבן:


אנחנו מוכנים להעלות את זה בפני נוסח חוק ומה שינחו אותנו נעשה. 

ענת ליברמן:

בסדר, נבדוק את זה. 

היו"ר דוד רותם:


אין פה ויכוח עקרוני, יש פה ויכוח של נסח החוק. נסח החוק יתקן את זה ויפתור את העניין. 


סעיף 101ו.

סיגל קוגוט:

סעיף ו – האצלת סמכויות. יש בפניכם טבלה של סוגי הסמכויות אל מול סוגי התפקידים על מנת להחליט באיזה סוגי סמכויות הרשם מאציל סמכויות לאלה בעלי תפקידים. יש כאן סמכויות שבמפגיע הן לא דורשות הרבה שיקול דעת, כמו הפסקת תהליך במסלול המקוצר שזה עמדת הזוכה בלבד, או החלטה האם יש תועלת מעשית בהמשך המסלול המקוצר. אלה החלטות שדורשות יותר שיקול דעת מעשי, מאשר משפטי מקצועי.

לעומת זאת, הנושא של עיקולים ופריסת תשלומים, היה נראה לנו שזה דורש יותר שיקול דעת מקצועי, ורצינו לשמוע הסברים על בעלי התפקידים. כתבתי לכם בטבלה בעלי התפקידים לפי סעיף 4(א) על מנת שתראו לאלה בעלי תפקידים מבקשים להאציל את הסמכויות. בינתיים גם קיבלנו תגובה של לשכת ההוצאה לפועל, שכבר יש צו דומה, ישן, משנת תשס"א, לגבי סעיף 8 שגם שם עיקול שלי היה נראה על פני הדברים שמצריך איזשהו שיקול דעת מעבר לשיקול דעת פקידותי, נעשה שם כדבר שבשיגרה לפי הצו ההוא, זה צו ההוצאה לפועל, הליכים שיינקטו על ידי הלשכה, לבקשת הזוכה בלבד, ויש גם עיקול מטלטלין, ועיקולי צד שלישי, ועיקול ברישום של כלי רכב. כלומר, בהליכי הוצל"פ רגילים, אם הבנתי נכון, ועל זה צריך לקבל הסבר, נעשות פעולות כאלה לבקשת הזוכה על ידי פקידים. כאן צריך לשקול שמא האצלת הסמכויות - - 

דוד מדיוני:


- -לשביעות רצונם של עורכי הדין.

דנילו דרמן:

אלה פעולות רישומיות. מדובר בעיקול ורישום.

ענת ליברמן:

לא, עיקול בחוק ההוצאה לפועל כולל גם את המימוש, אין הפרדה.

דנילו דרמן:

מה שהגברת סיגל התכוונה, ומה שאריה אומר שזה נכון, אלה פעולות שהן נטולות שיקול דעת מקצועי משפטי, הם פעולות רישומיות. בזה, הרבה מאוד פעמים לשכות ההוצאה לפועל, לקחו על עצמם תפקידים שעוזרים לכל המערכת, ואין לנו ויכוח על זה. הויכוח קיים לגבי הסיכון שהחלטות שצריך להפעיל בהן שיקול דעת שיפוטי מקצועי, לא תגענה לפקידות. 

היו"ר דוד רותם:


זה עיקול כספים.

דנילו דרמן:

ויכוחים על זכויות קדימה. נושאים שבהם צריך להפעיל שיקול דעת משפטי. זה לא פקיד. 

היו"ר דוד רותם:


זה נכון.

אריה כהן:

צודק פה דנילו בנושא של העיקולים. העיקולים הם עיקולים ברישום. אם אנחנו מדברים על עיקול צד ג', רוב העיקולים נעשים על פי סעיף 45 לחוק, הסעיף 45 לחוק הוא אך ורק עיקול ברישום בלבד, סליחה 44 לחוק סליחה. סעיף 45 לחוק - - -

היו"ר דוד רותם:


אתה יודע, עיקול ברישום אחרי ארבעה ימים באים ולוקחים את הדברים.

אריה כהן:

לגבי נושא של בנקים, והכוונה כרגע לנושא של חברות ביטוח.

סיגל קוגוט:

ומה זה עיקול מטלטלין בכתובת החייב בצו?

דנילו דרמן:

זה רישום. 

אריה כהן:

הדבר השני, שהוא סעיף 45 שבו יש נושא של מימוש. המימוש הוא אך ורק לנושא של עובר ושוב בלבד, מה שנקרא כסף נזיל. שאר הכספים, שאר הדברים כולל קדימויות, כולל כל הבקשות שנדרש לצורך מימוש, ולהחליט האם לשבור קופת גמל, אך ורק זו החלטה של ראש ההוצאה לפועל במימוש. נושא של העיקול של מטלטלין, למעשה יש שני דברים. יש הליך מקדים שהוא עיקול שהיום עושים אותו כעיקול ברישום, שהעיקול ברישום הוא למעשה הליך שהוא הפיך, הוא כמו נאמן על הציוד, אבל למעשה אין פה שום נגיעה. הוצאת מעוקלים כן דורש נושא של הרשם. עיקול רכב, אותו הדין. אנחנו עושים את זה או על פי תעודת זהות, או על פי מספר רכב, אנחנו עושים את זה עיקול ברישום, תפיסת הרכב - -

היו"ר דוד רותם:


מי זה מנהל לשכת ההוצאה לפועל?

אריה כהן:

לכל לשכה שהוא הסמכות למעשה המינהלתית, הסמכות בלשכת ההוצאה לפועל, שיש לו גם סמכויות במסגרת החוק, חלק מהסמכויות שהמחוקק נתן לו. 

היו"ר דוד רותם:


ושהוא לא חייב להיות, לא משפטן ולא עורך דין ולא שום דבר. ברור שאי אפשר לתת לו שיקול דעת מקצועי. 

אריה כהן:

אפשר לתת לו, בסעיף 4 לחוק יש את האפשרות ששר המשפטים יכול לבוא ולתת למנהל לשכת ההוצאה לפועל, למעט 4 מקרים שבהם הם באמת סמכותיות שיפוטיות טהורות שמוגדרות שם בסעיף, ולמעט כל שאר הדברים האלה, יש אפשרות להעניק לו את כל הסמכויות. 

היו"ר דוד רותם:


יפה. ולכן עכשיו כשאנחנו דנים פה בואו נראה. 


עיקול כספים וזכויות החייב לקבלת כספים הנמצאים בידי צד שלישי, אין שום ספק שזה מצריך שיקול דעת.

ענת ליברמן:

אבל אדוני, הדבר הזה קבוע בצו לפי סעיף 8. צו לפי סעיף 8 לא מיוחד למסלול הרגיל, והוא לא מוחרג לגבי המסלול המקוצר. לכן, ממילא אם זה לא יאושר דרך הסעיף הזה של האצלת הסמכויות שקבועה בפרק של המסלול המקוצר, חל סעיף 8, כך שזה לא מעלה ולא מוריד. 

היו"ר דוד רותם:


הצו נכון למה? זה יחול ממילא אוטומטית, תורידו את התקנה כבר, כי אני לא אאשר אותה. אני לא אסכים לתת לאף אחד שיקול דעת כשהוא מקצועי ולהגיד בגלל שכתוב. אם כתוב אתם לא צריכים את זה,  תורידו אותה. 

רפי רוס:


באיזשהו מקום צריך רק לזכור. צריך להשוות בין צווי העיקול.

היו"ר דוד רותם:


רבותיי היקרים, מכיוון שלא צריך שאני אחליט בעניין, למה לכם להתווכח איתי ושאני אגרום לכם עוגמת נפש? אתם לא צריכים את זה - תמחקו את התקנה הזאת. 

דנילו דרמן:

הנושא של האצלת סמכויות היה צריך להיות 101ז.

אריה כהן:

הוועדה פה ישבה, והציגו לפני הוועדה, לפני שהיה הצו הזה של התיקון לפי סעיף 8. מה שקרה, הציגו שיש 40 מליון עיקולים בשנה. ברור היה ש-40 מליון עיקולים בשנה, אני לא יודע מי שיוכל לתת פה שיקול דעת. היה ברור שהעיקולים האלה זה נזק שהוא לא נזק בלתי הפיך, ולכן הוועדה פה הסכימה, יש פרוטוקולים של הוועדה בדיונים כאן, שהסכימה להפוך את זה, משהו לפני כשנתיים. 

היו"ר דוד רותם:


אתה יודע, אני לא ישבתי פה. 

אריה כהן:

אבל עזרת לנו מפה. 

היו"ר דוד רותם:


אבל היה לי בעל הבית. אני אומר כבר. רבותיי, אתם לא צריכים את ההחלטה שלי לגבי העניין של עיקול. זה ממילא יחול. תודה רבה. 

ענת ליברמן:

מה שעכשיו דיברנו זה בעצם 101ז אמור להיות. 

היו"ר דוד רותם:


יפה.

סיגל קוגוט:

צריכים לעבור אחת אחת ולראות מה אין לכם בצו, אם כך. אתם התכוונתם לעיקול מהסוג של העיקולים שיש בצו, או שיש עוד עיקולים, כי בצו מדובר על עיקולים - -

ענת הר אבן: 


כעיקרון, רשם יכול להאציל את סמכותו מכוח החוק, כי סעיף האצלה נמצא בסעיף 20ה(ד) לחוק. אנחנו באנו רק להשלים, כמו שהרשם יכול להאציל את כל הסמכויות שיש לו לפי פרק א(1) לחוק, להשלים שהוא יוכל להאציל את הסמכויות לפי התקנות האלה. אין פה תקנה קודמת שמדברת על עיקול.

היו"ר דוד רותם:


יש לכם את הצו, ויש את החוק, אז תקנה 101ז מיותרת לחלוטין. אני לא חוזר על מה שכתוב בחוק. תורידו את זה, למה להסתבך. זה לא שינה, זה כן שינה, למה אני צריך. אתם מרחיבים את השורות בחוק יותר מדי, תתחילו לצמצם את השורות יהיה פחות שורות.

סיגל קוגוט:

איך מתבצעת בפועל האצלה הזו?

ענת הר אבן:

כתב שצריך לצאת.

סיגל קוגוט:

לפי סוגים אתם עושים, פר הליך?

ענת ליברמן:

לפי הליכים.

ענת הר אבן:

החוק מתווה שקודם כל תהיינה תקנות, אחר כך יש כללים שיפרסם ראש הרשות, אז רשם ההוצאה לפועל יכול להאציל סמכויות בהתאם לכללים, בהתאם לתקנות.

היו"ר דוד רותם:


כל הדברים האלה לא צריכים אישור של הוועדה פה.

סיגל קוגוט:

אם נניח הוועדה היתה היום מתרשמת שעיקול או פריסת תשלומים שזה אין בצו כמובן, היא רוצה אבל את זה לפי 20ה, אבל נניח הוועדה היתה חושבת שלא צריכים להאציל לכל בעלי התפקידים לפי 4א, אלא רק לחלקם, אז מה הייתם אומרים? שיש שני צווים מקבלים, ומה גובר על מה?

ענת הר אבן:

ברגע שמשמיטים את התקנה הזאת.

סיגל קוגוט:

לא, אם נשמיט את התקנה, אבל אם לא נשמיט אותה, ועכשיו נחליט שחלק מהסמכויות לא מאוצלות לכל בעלי התפקידים ב-4א אלה רק לחלקם, מה בעיניכם יהיה היחס בין שני הסעיפים?

ענת הר אבן:

מה שייקבע פה. 

סיגל קוגוט:

אתה יכול להחליט שנניח פריסת תשלומים אתה לא מאציל לכל בעלי התפקידים, אלא רק לחלקם--

ענת הר אבן:

פריסת תשלומים לא מצוייה בצו.

סיגל קוגוט:

אני יודעת. אם יש לך צו מפורש שבו אתה אמרת, אני רוצה לאצול סמכות לגורם מקצועי, לא לסגן מנהל לשכת ההוצאה לפועל, אלא רק לעובד שהוא עו"ד ובעל נסיון של שלוש שנים.

היו"ר דוד רותם:


הייתי מאוד שמח שזה יהיה עובד שהוא עורך דין בעל נסיון וותק של חמש שנים, תאמיני לי, זה הדבר היחיד שהייתי מאציל לו סמכויות. 

סיגל קוגוט:

אם אתם בעצם אומרים לי שלפי החוק אתם הולכים להאציל סמכויות איך שאתם רוצים, כי כתוב ב-4א בחוק, וגם אם נעשה פה צו שאומר, שמותר להאציל רק לעובד עורך דין בעל נסיון של 5 שנים, אתם תאצילו לפי החוק, אז בשביל מה צריך את כל זה?

ענת הר אבן:


למשל, בתוך התקנות הכנסנו את הנושא של פריסת חוב ותשלומים. 

סיגל קוגוט:

אני יודעת. זה הדבר היחיד שהוא דלתא. 

ענת הר אבן:


אולי באמת אפשר במסגרת התקנה הזאת להוסיף.

סיגל קוגוט:

אז בעצם כל מה שאתם רוצים זה להגיד, לעניין פריסת תשלומים לפי תקנה - אנחנו חושבים שאפשר להאציל סמכויות גם לפלוני, זה כל מה שאתם רוצים, כי כל היתר אתם תעשו ממילא לפי הצו של 8 ולפי החוק. 

ענת ליברמן:

לפי הצו של 8 ולפי הסעיף בחוק של מסלול מקוצר, פריסת תשלומים לא נמצאת פה.

סיגל קוגוט:

אני יודעת. אז הדלתא היחידה שיש לנו זה פריסת תשלומים.

היו"ר דוד רותם:


גם אם אני אכתוב שרשם ההוצאה לפועל אינו רשאי לאצול סמכויות לפי תקנות 101א-ז, אז אתם תגידו אנחנו עושים מה שבא לנו. 

סיגל קוגוט:

זה סתירה לחוק.

ענת ליברמן:

בעצם הסעיף הזה הוא העתקה של הסמכות שכבר ניתנה בחוק, אז זה לא משנה. 

סיגל קוגוט:

אם כך הוועדה צריכה לדון אך ורק בשאלה מי לדעתה רשאי לדון בפריסת תשלומים חוץ מהרשם.

ענת ליברמן:

נכון, כי זה סמכות שהיא לא קבועה בפרק הזה, וגם לא קבועה בצו.

ענת הר אבן:

היא קבועה בסעיף אחר. 

דנילו דרמן:

שאלת תם, לקחנו חובות של 10 אלפים שקלים, שאנחנו יודעים שזאת המגפה במדינת ישראל. 85% מהחובות עד 5,000-6,000.

היו"ר דוד רותם:


זה מגיפה?

דנילו דרמן:

זה 85% מהחוב. דווקא לגבי החובות האלה, בא הוועדה או המחוקק ואומר, אפשר לקבוע תשלומים קטנים יותר, אני מדבר על 101ו. תשלומים יהיו קטנים יותר מהתשלומים הרגילים שנקבעים על פי הטבלה הקיימת. בדרך כלל, קביעת איך יהיו התשלומים, נעשית או אחרי חקירת יכולת, או אחרי שיחה עם רשם ההוצאה לפועל,  מה יש לך, מה אין לך, כמה הכנסות, הוצאות, וכו'. איך זה התבצע במסלול המקוצר, מי מפעיל שיקול דעת, הכיצד להקטין ולמה להקטין?

אריה כהן:

אותו דבר כמו שמבוצע בכל משרדי עורכי דין. ניקח את המשרד של עורכי הדין הגדולים שיושבים פה, מתקשרים למזכירה.

היו"ר דוד רותם:


שמעתי את התרוץ הזה, הוא לא דומה בכלל. אתה יודע, אני כזוכה גם רשאי לוותר על החוב. אני לא אתן סמכות לראש ההוצאה לפועל לעשות את זה. אם עורך הדין החליט לתת את הסמכויות האלה לפקידה שם, זו זכותו, משום שהוא מייצג את הזוכה. ראש ההוצאה לפועל והרשם לא מייצגים את הזוכים.  את הדוגמה שמעתי אתמול, היא הרגיזה אותי, זה בכלל לא קשור. אני יכול לוותר על החוב, אתה לא תוותר על החוב בשבילי.

אריה כהן:

אני לא מוותר על החוב.

היו"ר דוד רותם:


לכן, אל תביא לי את הפקידה, כי הפקידה יכולה להגיד – אני מוותרת על החוב. 


קודם כל אל תשווה אתכם לפקידה במשרדי עורכי דין.

ענת ליברמן:

אדוני, אין  כוונה שהפריסה לא תהיה פריסה מוקטנת.  

סיגל קוגוט:

מה אתם שוקלים כשאתם עושים פריסה מוקטנת?

אריה כהן:

יש לנו באמצעות כניסה למאגרי מידע. נכנסנו למאגרי המידע, ואנחנו רואים על פי הנתונים שיש לנו לגבי נכסים. אנחנו רואים אם האדם הזה למשל עובד, אנחנו יכולים לראות שהאדם הזה יש לו קיצבה מהביטוח הלאומי. בטופס כשאנחנו פותחים את התיק, הזוכה נותן לנו מידע, והוא אומר שלאדם הזה יש נכסים כך וכך, וכל המידעים שאנחנו נכנסים למאגרי המידע שברשותנו, אנחנו בודקים את זה על סמך הנתונים האלה, וגם משיחות טלפון עם החייב עצמו.  

היו"ר דוד רותם:


למה עשיתם טבלה לפי 69?

אריה כהן:

הטבלה היא טבלה ראשונית, כמו שהיא קיימת היום של מנהל בתי המשפט, שנותנים לאדם את האפשרות הראשונית לבוא ולעמוד בהסדר, שזה החלוקה ופרסו אותה למשך השנה.

היו"ר דוד רותם:


אני הלכתי למסלול המהיר כדי לגבות את החוב שלי, לא כדי שאתה תגיד לי שאני אתבע אותו במשך 4,000 שנה. אתה רוצה להוריד את הסכום, תפנה אליי, תשאל אותי אם אני מסכים. אגיד לך כן, תוריד את הסכום. אני אגיד  לך לא, אז לא.

ענת ליברמן:

זה לא להוריד את הסכום במקרה הזה.

היו"ר דוד רותם:


זה לפרוס את החוב ליותר תשלומים, זה להוריד את הסכום, רבותיי. איזה ריבית משלמים היום בהוצאה לפועל?

דנילו דרמן:

הם גם רוצים את הריבית ואת ההצמדה.

ענת ליברמן:

אין כוונה שהדברים האלה ייעשו באופן שרירותי, כל האצלת סמכויות, גם זו, תהיה במסגרת כללים שייקבעו. לכן, אפשר במסגרת אותם הכללים לתחום או להגיד, חוב של עד 5,000 שקלים ניתן יהיה לפרוס ללא יותר מכך וכך תשלומים, בהתחשב בנסיבות הבאות, השכר של החייב וכו'. תנאים שבעצם מתווים את שיקול דעתו של אותו גורם מינהלי שמקבל את ההחלטה שהוא לא יכול לפצל חוב של 5,000 שקלים לארבע שנים. פרט לכך חשוב לזכור, שטבלת המנהל מדברת בעצם על תשלומים שהם מאוד גבוהים והם לא נכונים למסלול המקוצר, כיוון שטבלת המנהל בעצם מתייחסת לחובות שיכולים גם להגיע למליוני שקלים, לכן כל תשלום הוא תשלום יחסית גבוה - פר תשלום. 


מאחר ומדובר בחוב של 10 אלפים שקלים, אז תשלומים של 1,000 ומשהו שקלים כל תשלום זה דבר שהוא יחסית גבוה, כך אני חושבת. היות ומדובר בחובות שהם יחסית קטנים, נכון יותר לפרוס לחובות שהם קצת יותר.

היו"ר דוד רותם:


אף אחד לא חייב לך 10 אלפים שקל, נכון.

ענת ליברמן:

לא, באופן אישי, כרגע לא. 

היו"ר דוד רותם:


לכן את חושבת את מה שאת חושבת. 

ענת ליברמן:

אני חושבת שזה כלי גביה שחייבים לתת אותו למסלול המקוצר. מכיוון שאם לא תהיה האפשרות לפרוס את התשלומים בצורה שהיא יחסית נגישה ופשוטה, בלי החלטות של רשם מסובכות, אז בעצם הגבייה נתקעת. נניח, אם כל הזמן השווינו, בשעתו, כאשר דיברנו במסגרת הדיונים בחוק על השוואה למרכז לגביית קנסות, גם שם הוא כלי משמעותי מאוד בגבייה, הוא האפשרות לפרוס את החוב לתשלומים. הרבה פעמים כשאתה בא לקראת חייב, ומאפשר לו לשלם את זה בתשלומים שהם יותר נוחים, כמובן כשאתה מתווה את שיקול דעתו של מי שמחלק את התשלומים, אתה יכול להגיע לגבייה יותר אפקטיבית.

היו"ר דוד רותם:


זה לא דומה המרכז לגביית קנסות בעניין הזה מסיבה אחת פשוטה. המרכז לגביית קנסות הוא גוף של הממשלה, והוא גובה את החובות של הממשלה. מצידי, הוא יכול גם לוותר עליהם, זו זכותו. פה את מוותרת על הזכויות שלי. אני רוצה לקבל את הכסף שלי, ואני לא רוצה לתת לאף אחד את האפשרות לוותר ולפרוס את התשלומים. מצידי, תתקנו את הטבלה.

ענת ליברמן:

אפשר לקבוע טבלה, זה הכוונה מה לעשות בכללי, אפשר לקבוע טבלה שהיא מתייחסת לסכום של עד 10 אלפים שקלים, זה בדיוק מה שאמרתי. הקביעה שלנו בכללים מתווה את שיקול דעתו של הגורם המינהלי שמקבל שהוא לא יכול לתת עד גובה חוב מסויים, הוא לא יכול לתת יותר מאיקס תשלומים, הדברים האלה יפורסמו בכללים שיפורסמו ברשומות. אם אתם רוצים שזה ייעשה  בצורת טבלה, אפשר לעשות בצורת טבלה.

דנילו דרמן:

אני לא מצליח להבין מה ההבדל, ואני חושב שזה הדבר המהותי, בין חוב פרטי שכל עורך דין מטפל במשרדו עד 10 אלף שקלים, לבין חוב שמטופל דרך המרכז החדש. לא צריך להיות הבדל. ולכן לא צריך להיות קושי שהרשימה או הטבלה הקיימת תיקח בחשבון גם חובות קטנים. אני רואה כל הזמן לגבי חובות קטנים צווים שמתקבלים מהוצאה לפועל על תשלומים של 400 ו-300 ו-500 שקלים.

ענת הר אבן:

זה חקירות יכולת.

דנילו דרמן:

לא, כשמדברים ביחד אם האזהרה לגבי חובות קטנים. זה לא חוב של 5,000 שקלים לשלם אותו ב-5 תשלומים. אפשר שהטבלה הקיימת לכולם, תיקח בחשבון גם חובות קטנים בפריסה קצת יותר ארוכה, אבל לא לעשות הבחנה מהותית בין חובות שמטופלים בדרך הזאת, לבין החובות הרגילים של עד 10 אלף שקלים. 


בעניין הזה רציתי לומר שבעיניי הוא משמעותי. תפקידו של המחוקק הוא תפקיד של חינוך, הוא מחנך. אסור שיווצר מצב שמסמנים לחייבים שבמסלול הזה יש - - -

אפשר לנהל פה דברים שאי אפשר לנהל במסלולים אחרים, זה מטעמי חינוך, ללא קשר. לכן לא יכול להיווצר מצב שחייבים יקבלו איזשהו איתות שדווקא המסלול המקוצר הזה, הוא מסלול שמאפשר לאחר פרק זמן כזה או אחר לוותר על ריבית והצמדה, לוותר על הקרן.

אריה כהן:

אם הזוכה מוכן.

היו"ר דוד רותם:


איפה אפשר לוותר על ריבית והצמדה?

דנילו דרמן:

אלה דברים שבעיניי הם דברים קדושים. קרן ריבית והצמדה זה דבר קדוש. חלוקה לתשלומים היא חלוקה שראוייה ונכונה, וזה גם משהו סוציאלי, משהו נכון. זה צריך להיות אחיד. כמו שאמרתי, אין לי קושי שהטבלה הקיימת לכולנו היא תיקח בחשבון גם תשלומים בחובות קטנים. אבל זה חייב להיות אחיד, ולא צריך לעשות אפלייה בין מסלול כזה לבין מסלול אחר.

היו"ר דוד רותם:


אגיד מה אני מציע. הרשם לא יאציל את הסמכויות האלה. הרשם יקבע טבלה. מה שאתם קוראים טבלת מנהל, שם יהיה קבוע שעד 5,000 שקלים אפשר לפרוס ל-10 תשלומים, מעל 5,000 ועד 10,000 אפשר לפרוס ל-20 תשלומים, ובזה נגמר הסיפור. ואז כל אלה שעובדים תחתיו מחוייבים לטבלה הזאת, אף לא יכול לשנות, וזה לא יכלול כמובן ויתור על הוצאות, על הצמדה, על הריבית וכל הדברים האלה. אגיד לכם מה אתם עושים, אתם קוברים את המסלול הזה.  


אני מקבל החלטה שהחוב שלי שהוא 9,000 שקלים, פרסו אותו ל-180 תשלומים, באותו רגע אני מבקש להעביר את זה למסלול הרגיל, נגמר הסיפור. אם אתם רוצים לקבור את המסלול המהיר, אין לי בעיה, רק תגידו את זה כמו שאמרנו כל הזמן ונעשה את זה מראש. 

יחזקאל סיבק:

חלק מהאיזון בין היעילות לא לחזור לחייב כל הזמן בעניין הפריסה והפרשי הצמדה והריבית, לבין לא לפגוע בזכויות של החייב, זה טופס שאלות. כלומר, אפשר לקבוע טווחים בתוך השאלון אם אתם רוצים.

אריה כהן:

אנחנו לא רוצים.

יחזקאל סיבק:

את הטבלה אתם תצטרכו להציג לזוכה הרי, הוא צריך לדעת לכמה אפשר לפרוס את החובות שלו. אז אופציה אחת זה באמת להתייחס לטבלה. אופציה שנייה - - -

היו"ר דוד רותם:


לא, היא תפורסם. יהיו כללים שיפורסמו.

יחזקאל סיבק:

אופציה שנייה, למשל, אם רוצים שהזוכה ישקול לוותר על חלק מהפרשי הצמדה והריבית, וזה זכותו, יש לו אוטונומיה על החוב שלו. הוא יכול להגיד מחר אני גם מוכן לוותר על חצי חוב, ובלבד שישלם לי משהו. אבל את זה הוא צריך לכתוב בטופס הנחייה. יש שאלון והנחיות זוכה במסלול מקוצר, אפשר הכל להכניס לפה. אפשר לקבוע פה טווחים.  

היו"ר דוד רותם:


בהסכמה, אפשר גם שהוא יחתום שהוא מוותר על כל החוב.

דנילו דרמן:

אני חושב אדוני, שאסור לעשות את זה.

היו"ר דוד רותם:


מה, אם אני רוצה לוותר על החוב? אני לא יכול לחייב אף אחד לפתוח תיק הוצאה לפועל,  לא במסלול המהיר, ולא במסלול הלא מהיר. יש לי פסק דין, לא רוצה את הכסף. 

דנילו דרמן:

כאשר אנחנו מדברים על המסלול המקוצר, אדוני מבין את ההבחנה. במסלול המקוצר בעצם, הזוכה מיוצג על ידי פקידי ההוצאה לפועל. לכן, אנחנו צריכים לשמור על מתווה מאוזן שאין בו כדי לפגוע בזכויות היסוד של הזוכה, כאשר הזוכה לא רואה את החומר, הזוכה לא יודע מה מצבו, מה לא מצבו, אם הוא מספר סיפורים או לא מספר סיפורים.

היו"ר דוד רותם:


או שתהיה טבלה שתקבע מראש. או דבר אחר, הוא אומר אדוני, בשאלון - בטופס הזה, אתה מראש תוכל להגיד, רבותיי, אני מוכן, רק שישלמו לי משהו לוותר על ריבית והצמדה. אתה לא חייב לכתוב שאתה מוכן, אתה רשאי לכתוב לא מוכן, בזה נגמר הסיפור. 

דנילו דרמן:

במסלול שכזה אסור להיכנס, כי שיקול הדעת אדוני אם להפעיל את זה או לא, זה לא שיקול דעת של הזוכה, אלא יהיה שיקול דעת - - -

היו"ר דוד רותם:


לא, של הזוכה. הזוכה כשהוא מגיש את התיק - - -

דנילו דרמן:

אבל שיקול הדעת יופעל לא על ידי הזוכה אדוני.

היו"ר דוד רותם:


הוא יופעל על ידי הזוכה מראש. תהיה טבלה, יהיה כתוב שהם לא יכולים לוותר על ריבית והצמדה, אבל אתה כזוכה, תוכל לסמן שאתה מוכן לוותר על ריבית והצמדה. 

דנילו דרמן:

תמיד יהיה מוכן, אתה יכול לוותר גם על חלק מהקרן.

דוד מדיוני:


אז מה הבעיה?

דנילו דרמן:

הבעיה היא שמי שינהל את טובתו של הזוכה ואת זכויותיו - - -

היו"ר דוד רותם:


אין, הוא לא יוותר. 

רבקה אהרוני:


ברגע שהוא בחר במסלול המקוצר, הוא - - - 

דנילו דרמן:

לא, אני לא שם. 

היו"ר דוד רותם:


הזוכה מראש יגיד אם הוא מסכים או לא מסכים. זה מה שאומר סיבק. הוא אומר מראש הזוכה יבוא ויגיד, רבותיי, אני מסכים לא', ב', ג', ד'. הוא לא חייב להסכים, הוא יכול להגיד אני לא מסכים. ברגע שהוא נתן הוראות, הפקיד בהוצאה לפועל הוא עורך דין שפועל מטעם הלקוח, וחייב לפעול לפי ההוראות שלו. אם הוא יפעל שלא לפי ההוראות שלו, אדוני היקר, תביעת נזיקין מצויינת, זה הכל. 

דנילו דרמן:

אני לא חושב שזה נכון, אדוני. מכיוון שפה אנחנו עושים הליך שהוא שעטנז בין הליכים שבדרך כלל ננקטו על ידי הפרט כדי להגן על זכויותיו, לבין הליכים עכשיו שננקטים על ידי פקידי מדינה לטובתו של - - -

היו"ר דוד רותם:


לא, על פי ההוראות - - -

דנילו דרמן:

אבל מי שמפעיל את שיקול הדעת, מי שבוחן את המקרה, מי שמברר האם מדובר בחייב שמספר סיפורים – אדוני, יש דבר אחד נפלא שקרה כאן, ואני אומר את הדברים בריש גלי.

מערכת ההוצאה לפועל היום רוצה לגבות כספים, אני מברך על זה. הרוח בלשכות ההוצאה לפועל השתנה, אני מברך על זה. יש לדבר הזה גם סיכונים, אדוני. את השוק, את המשא ומתן מנהלים במשרד, ולא מנהלים בלשכות ההוצאה לפועל. ברגע שזה יתחיל להתנהל בלשכות ההוצאה לפועל, יש כאן סיכון. 

היו"ר דוד רותם:


איפה זה התנהל?

דנילו דרמן:

מכיוון שאנחנו מאצילים סמכויות לפקידי הוצאה לפועל שינהלו משא ומתן  עם חייבים - - -

היו"ר דוד רותם:


לא בא בחשבון.

דנילו דרמן:

כך זה נראה. 

היו"ר דוד רותם:


את זה עברנו, אתה חוזר. קודם כל, אנחנו סיכמנו. תהיה טבלת תשלומים. כדי לסטות מטבלת תשלומים, יבקשו מהזוכה מראש כשהוא פותח את התיק, להגיד אם הוא מסכים או לא מסכים. אם הוא לא כתב שהוא מסכים, הם לא יכולים לסטות.  

דנילו דרמן:

איך הזוכה יכול לדעת שהוא מסכים, או לא מסכים, אם הוא לא יודע את מצבו של החייב?

היו"ר דוד רותם:


הוא יכול להגיד אני סומך על שיקול הדעת של פקידי ההוצאה לפועל. יגיד מסכים, אבל אדוני זה הוא צריך להסכים. הוא יכול להגיד לא מסכים, ואז מה שיקרה, זה שלא יסטו מהטבלה. יכול להיות שלא יגבו לו בגלל זה כסף. הוא יחליט אם הוא מסכים או לא מסכים. יותר מזה, נגיד שהוא יכתוב אני מסכים, ואז הוא יקבל הודעה שהחוב שלו נפרס ל-150 תשלומים. הוא בא ואומר, תעבירו למסלול הרגיל ונגמר פה. 

דנילו דרמן:

אבל זה גם כן לא נכון. אם כבר הסכימו עם החייב, שאת החוב הזה הוא יכול לפרוס ל-100 תשלומים, הכיצד אפשר לבוא ולהגיד - - -

היו"ר דוד רותם:


קודם כל זה לא הסכמות, זה צווים. זה לא עניין של הסכמות. 

שנית, גם החייב כשהוא יודע שהוא במסלול מהיר, הוא יודע שיש סיכון אחד, שהזוכה תמיד יכול להעביר את זה למסלול רגיל וללכת עד הסוף. אדוני, זה חל על שני הצדדים באותה בעייה, לא יעזור כלום. 

דנילו דרמן:

זה נראה לי מסובך, אדוני. 

היו"ר דוד רותם:


הוצאה לפועל - בחיים שלי לא עסקתי בו כי גם אז היה מסובך. 

סיגל קוגוט:

בסעיף של פריסת תשלומים, נוסיף גם סעיף של טבלה, אין צורך בסעיף נפרד כי דובר רק על הסעיף הזה.

היו"ר דוד רותם:


אבל זה לא יהיה כתוב שהוא רשאי לדון ולהחליט - - -

אלא יהיה טבלה. 

סיגל קוגוט:

בדיונים לפי הטבלה הזאת, הוא יהיה רשאי, ואז לכל בעלי התפקידים לפי סעיף 4א. 

היו"ר דוד רותם:


מה הם יכולים לעשות? אין פה שיקול דעת בכלל.

סיגל קוגוט:

בעצם אתם רוצים שגם בטופס נסמן רובריקה.

יחזקאל סיבק:

אני חושב שצריך להוסיף את הסעיף שהפחתה של הפרשי הצמדה וריבית ופריסה, מותנית בעמידה בהסדר. 

היו"ר דוד רותם:


זה יהיה בטופס, בוודאי. 

יחזקאל סיבק:

זה לא קשור לטופס, זה קשור להפעלה של הלשכה.

שלמה כהן:


צמצום זכויותיו של הזוכה. אם הוא רוצה לוותר, למה אני אמור לכפות עליו להחליט אם באמת החייב יעמוד או לא?

יחזקאל סיבק:

אני אגיד לך למה, כי מה חייב הוא לעשות. הוא אומר תפחיתו לי, אני מציע לכם הסדר, הפחיתו לי את הפרשי הצמדה והריבית, הזוכה כתב מראש - אני מסכים. משלם תשלום אחד, לא משלם שום דבר יותר.

דנילו דרמן:

הוא הרוויח.

יחזקאל סיבק:

הזוכה נאחז זעם ואומר – גמרתי עם המסלול המקוצר, אני עכשיו מעביר את התיק למסלול המהיר.

דנילו דרמן:

אדוני מבין לאיזה עולם אנחנו נכנסים.

יחזקאל סיבק:

רק להשלים את המשפט. הוא מעביר את זה למסלול הרגיל. מגיעים למסלול הרגיל, שואלים, על איזה סכום אני גובה עכשיו? אומר החייב, בלי הפרשי הצמדה וריבית, כבר הורידו לי במסלול המהיר.

שלמה כהן:


חוב בהוצאה לפועל, בין אם הוא במסלול הרגיל, ובין אם הוא במסלול המקוצר - ממשיך לרוץ עם הפרשי ריבית והצמדה. ההפחתה של הפרשים והצמדה נעשית בתום התיק, רק כאשר הגענו לסוף התשלומים. לא יכול חייב להגיד – אני רוצה עשרה תשלומים, ואחרי תשלום אחד לכאורה יורידו את הפרשי הריבית. הפרשי ריבית והצמדה לא יורדים. 

יחזקאל סיבק:

אתה מערב כאן טענה משפטית עם טענה מיחשובית. 

שלמה כהן:


אני מסביר לך פרקטית מה הולך. אתה טועה שיכול להיות מצב שחייב - - -

היו"ר דוד רותם:


יחזקאל צודק. החייב מגיש בקשה, ואומר, אני מוכן לשלם את החוב, החוב שלי במקור הוא 10 אלפים שקל, אני מוכן לשלם 10 אלפים שקל בעשרה תשלומים. מסלול המהיר, מבסוט, הנה, ב-10 חודשים הוא גובה את החוב. כותבים – בנסיבות אלה מוותרים לא יהיו ריבית והצמדה. ואז מה שקורה – זה עובר למסלול הרגיל, זה עובר עם ההחלטה הזאת.  

 שלמה כהן:


עם הפרשי ריבית והצמדה, הם לא מופחתים מהתיק.

ענת הר אבן:

שלמה סליחה, לא בכל הסכם שנעשה במשרד, ויש בו איזושהי הסכמה בין הצדדים, ברגע שההסכמה מופרת, הרי שברור שהחוב חוזר לקדמותו.

היו"ר דוד רותם:


סיבק צודק, מה איכפת לכם להוסיף את זה? 

ענת ליברמן:
אפשר להוסיף את זה בשאלון. יש בשאלון יש אותו סעיף שאומר שהזוכה מצהיר על נכונות לוותר על הפרשי הצמדה וריבית. נכתוב לאותו משפט סייפא, ובלבד שהחייב שילם את קרן החוב.  

היו"ר דוד רותם:


ובלבד שעמד בתשלומים כפי שנקבע, אז ברור שזה מותנה. 

ענת ליברמן:

תקנה 123(א) בעצם התחלנו לדבר עליה בפעם הקודמת, ואדוני חיווה דעתו לזה שהתקנה המקורית קצת מסורבלת, והתיקון שאנחנו הצענו בעצם אולי זה המקום לפתור את הסירבול המיותר שבתקנה. 


מה שקבעה התקנה, שרשם שמבצע עיקול גם שלא לפי בקשת זוכה, צריך קודם כל להודיע על זה לזוכה, ורק אז אם הזוכה לא מתנגד לעיקול שיבוצע, רק אז בעצם מבוצע העיקול. פרוצדורה מסובכת, אפשר לומר גם שמיותרת. מה לי בעצם בהסכמתו של הזוכה לביצוע העיקול על ידי הרשם, לכן בעצם קיבלנו את ההצעה הזאת. ביקשנו למחוק את התקנה הקיימת ולהציע במקומה תקנה בנוסח הבא. 


"הורה רשם הוצאה לפועל ללא בקשת זוכה על עיקול בידי צד שלישי, תישלח הודעה על כך לצד השלישי ולזוכה. התנהל התיק במסלול מקוצר לא תישלח הודעה לזוכה". בעצם כאן הורדנו את כל הפרוצדורה המיותרת הזאת של הודעה לזוכה על העיקול ואיך. 

דנילו דרמן:

לא הבנתי, מדוע לזוכה לא מגיע לדעת שהוטל עיקול?

היו"ר דוד רותם:


כי אנחנו לא צריכים את זה. הטילו עיקול, מה הוא רוצה? הוא נתן את הסמכות להוצאה לפועל, נתן להוצאה לפועל את הסמכות לנהל בשבילו את התיק הזה במסלול המהיר. הם הצליחו להטיל עיקול, למה אתה צריך לדעת מזה?

דנילו דרמן:

אני אסביר לאדוני. במקרה רגיל, כאשר אין את זה, לזוכה זכות להתקשר למשרד ולהגיד מה עשית בתיק. עשיתי כך, עשיתי כך, לא פעלתי חצי שנה, כן פעלתי חצי שנה.  במקרה הזה, מאצילים את הזכות של הזוכה למדינה לפעול בשמו, לפחות שהוא יידע מה הם עושים.

היו"ר דוד רותם:


שיילך לתיק והסתכל. 

דנילו דרמן:

למה לא להעביר לו הודעה?

היו"ר דוד רותם:


כי חבל לי על הכסף. 

דנילו דרמן:

לא אישור, להעביר לו הודעה. 

היו"ר דוד רותם:


לא צריך להעביר לו הודעה, שייכנס להוצאה לפועל, יפתח את המחשב, יראה שיש עיקול. זה יופיע שם.

שלמה כהן:


הוא הסמיך אותנו מראש, אחרת, למה כל דבר צריך להודיע לו?

דנילו דרמן:

אני מבקש ממנו אישור על הדברים.

היו"ר דוד רותם:


לא, אני גם לא צריך להודיע לו. למה זה חשוב? אז הוא לא יידע, מה זה מעניין אותו. 

דנילו דרמן:

אנחנו לא חושבים שזה נכון.

סיגל קוגוט:

זו הוראת שעה. התיקון שלכם ל-123 לא בסדר. 

ענת ליברמן:

תקנה 124 - היא תקנה שמדברת על ביטול על עיקול, כאשר מבוטל עיקול אז מודיעים לזוכה על ביטול העיקול. היות ואנחנו מדברים על המסלול המקוצר, אין שום סיבה להודיע - -

היו"ר דוד רותם:


- -יש. זה בדיוק הפוך, משום שאם אני רואה שביטלתם את העיקול, אני רוצה ללכת ולהעביר את התיק. זוכים לאדם – אל תודיעי לי, זה בסדר. זוכים לאדם שלא בפניו. כשאת מבטלת את העיקול, את חבה לי. זאת אומרת, הוא ישקול מה הוא רוצה לעשות. 

ענת ליברמן:

אנחנו מושכים את התקנה. 

היו"ר דוד רותם:


אז תמשכו את התקנה. תודה רבה. 

סיגל קוגוט:

יש לכם תיקון לתקנות ההוצאה לפועל שאתם מתכוונים להביא לנו? כי התיקון שלכם ל-123 הרגילה בעייתי, אי אפשר לעשות את זה בשיטה כזאת, כי זה יפוג, זו הוראת שעה, זו תקנה אחרת.

ענת ליברמן:

יש דברים נוספים שנמצאים בהוראות שעה, ועשינו לעצמנו תזכורות, לזכור. אין לנו תיקון עכשיו בזמן הקרוב לתקנות הכלליות. 

היו"ר דוד רותם:


תקנה 123.

סיגל קוגוט:

הם תיקנו גם את התקנה המקורית. 

ענת ליברמן:

זה שלא צריך לשלוח הודעה -  - -

היו"ר דוד רותם:


רק במסלול המקוצר לא תשלחו הודעה, במסלול הרגיל - - -

ענת ליברמן:

לא. ב-123א יש העניין הזה של - - -

סיגל קוגוט:
אתם ביטלתם. הם ביטלו את האפשרות של הזוכה לבקש לבטל את ההחלטה בתקנה המקורית.

ענת ליברמן:

בלי קשר למסלול המקוצר. 

סיגל קוגוט:

בלי קשר למסלול המקוצר, הם עשו תיקון על התקנה המקורית. 

ענת הר אבן:

לפי הנחייה מהישיבה הקודמת. 

היו"ר דוד רותם:


יש לכם בעיה עם זה. 

ענת הר אבן:
אנחנו מודעות לבעיה.

ענת ליברמן:

ברגע שתסתיים הוראת השעה, בהנחה שבאמת המסלול המקוצר אנחנו מאמינים שהוא יימשך ואנחנו ונאריך את הוראת השעה. 

היו"ר דוד רותם:


למה אתם רוצים לקחת לזוכה את האפשרות לבטל, זה לא במסלול המהיר.

ענת הר אבן:

הוא בכל מקרה הוא יכול להגיש בקשה לביטול, רק פה כרגע זה מותנה. הפרוצדורה פה מאוד מסובכת, אם הוא יגיש בקשה נפרדת לביטול העיקול, בוודאי שהרשם ידון בזה. אבל פה זה מן דבר מותלה ל-14 יום, וזה מעקב של המערכת. 

היו"ר דוד רותם:


אבל זה לא במסלול המהיר. למה אתם עושים מעקפים מהצד, אתם יודעים מה אתם עושים? אתם מדליקים אותם, בשביל מה צריך את זה? אתם רוצים תקנות הוצאה לפועל לתקן, תתקנו. אל תעשו את זה בדרך עקיפה. זה לא נכון. אנחנו פה עוסקים במסלול המהיר, האמינו לי, יש בתקנות ההוצאה לפועל לתקן כל כך הרבה, אז תעשו תיקון מסודר. 

ענת ליברמן:

אבל גם לגבי המסלול המקוצר הזה, הכוונה היא כן להוריד את הפרוצדורה הזאת.

סיגל קוגוט:

כן, רק לא תישלח לו הודעה. 

ענת ליברמן:

לא נשלחת גם ההודעה הראשונה על ביצוע העיכוב, ואז ממילא לא צריך לחכות - - -


אדוני אני מבקשת לחזור למה שהיה נראה שסיימנו כבר קודם עם עניין פריסת החוב לתשלומים. ככל שאני חושבת על זה, יכול להיות שהתקנה מיותרת היות ואנחנו הולכים לקבוע את הטבלה בכללים, אז השאלה בשביל מה צריך את התקנה, כי לרשם יש הסמכויות לקבוע תשלומים, זה בלי קשר, יש לו את הסמכות הזאת. וממילא הורדנו את הסעיף הכללי של האצלה והסכמנו שהדברים ייקבעו בטבלות, אז בעצם אין צורך בתקנה. 

סיגל קוגוט:

מכוח מה הוא יאצול את זה? 

אברהם מיכאלי:


יש חוק.

ענת ליברמן:

לפי החוק. בחוק יש סמכות. כל הדברים שיש לרשם סמכות לעשות במסגרת המסלול המקוצר, הוא יכול לאצול. 

דנילו דרמן:

הם רוצים לעקוף את הנושא של הטבלה. 

ענת ליברמן:

לא, ממש לא. הטבלאות ייקבעו בכללים. 

היו"ר דוד רותם:


אני רוצה שיהיה כתוב פה, שהרשם יקבע כללים אל טבלה - - -

סיגל קוגוט:

מה מפריע לכם שהרשם יקבע את זה, כי בכל לשכה יש רשם אחר ואתם רוצים שהמנהל - - -

שזה יהיה ארצי, מה מפריע לכם?

היו"ר דוד רותם:


זה מה שאני רוצה.

סיגל קוגוט:

אז זה המנהל, זה לא הרשם. 

ענת הר אבן:

החוק קובע שמנהל מערכת ההוצאה לפועל יקבע בכללים, סדרים ותנאים להפעלתו של המסלול המקוצר. במסגרת אותם סדרים וכללים ראוי שייקבעו טבלאות, פה נאמרה שורה ארוכה של טבלאות. טבלה עד 5,000, טבלה עד 10,000. במסגרת אותם כללים שקובע מנהל מערכת ההוצאה לפועל, הרשם רשאי לאצול, זה מה שהקראנו קודם בסעיף 20ה. במסגרת אותם כללים שיפרסם המנהל תהיינה הטבלאות, והרשם ישקול אם הוא אוצל את האפשרות הזאת לאנשים שמפעילים את המסלול המקוצר.

סיגל קוגוט:

יש שינוי לעומת 69א, כי מה שהיושב ראש אמר, שכלל לא יהיה ויתור על ריבית והצמדה, ואז זה כבר מחייב סעיף אחר.

ענת הר אבן:

לגבי הריבית וההצמדה יכולים לדון בשאלון.

סיגל קוגוט:

לא, זה לא רק בשאלון. בעצם הוא אמר שהכלל יהיה שבמסלול מקוצר יהיו טבלאות, אבל בלי ויתורים על ריבית והצמדה. ורק אם הזוכה יגיד "ברחל בתך הקטנה" שהוא מסכים לדבר כזה, ושזה יהיה בהסדר, רק אז זה יהיה. זאת אומרת, זה לא יהיה תחת – אם את תעשי את זה תחת הסעיף הכללי, זה יאפשר לוותר בטבלה על הצמדה וריבית. 

ענת ליברמן:

אני חושבת קצת אחרת. כי אם אנחנו במסגרת הסעיף הזה בעצם נגיד לרשם אתה יכול להאציל את הסמכות הזאת שלך, ובלבד שקבעת איזשהו טבלה או משהו כזה. מה שיווצר זה שכל רשם לפי שיקול דעתו יכול - - 

סיגל קוגוט:

- -אז בסדר, הבנתי, אתם רוצים שזה יהיה המנהל ולא הרשם, כדי שיהיה ארצי. אבל עדיין ההסדר הזה הוא מיוחד בזה שהוא לא כולל כדבר שבשיגרה ויתור על הריבית והצמדה, לכן אולי כן צריך איזה סעיף.

ענת הר אבן:


הכלל - - -אלא אם הזוכה הסכים לויתור על הפרשי הצמדה וריבית. הויתור על הפרשי הצמדה וריבית הוא בשאלון. הזוכה מראש אומר - -

סיגל קוגוט:

אני יודעת, אבל השאלה אם כותבים את זה או לא כותבים את זה, וזו השאלה שהיושב ראש יכריע בה. בשאלון כן, אבל האם הוא רוצה להתנות בתקנות תנאי כזה, אמנם המנהל קובע אותה שיהיה ארצי, בסדר. אבל שכלל אין ויתור על ריבית והצמדה, אלא אם כן הזוכה בשאלון אמר את זה במפורש. ואם רוצים את זה, זה צריך להיות כתוב. או שאתם מצהירים פה שזה יהיה כתוב בכללים, או שיהיה כתוב עכשיו בתקנה. 

ענת הר אבן:

המקום הנכון הוא במסגרת הכללים שמסדירים את כל אופן  פריסת חוב ותשלומים.  

היו"ר דוד רותם:


אני רוצה לוודא שתהיה טבלה, ובה יהיו דברים ברורים.

דנילו דרמן:

שאין ויתור על ריבית והצמדה.

ענת הר אבן:

אנחנו מתחייבים פה לפרוטוקול – אנחנו עובדים על זה, רק לא חשבנו שראוי לפרסם בכללים ברשומות לפני שאנחנו מסיימים את פרק התקנות. אנחנו מקבלים את הערת הוועדה, במסגרת הכללים תהיינה טבלאות מסודרות לפריסת תשלומים. 

היו"ר דוד רותם:


ושם יהיה גם עניין - - -

סיגל קוגוט:

אם כך לא מתייחסים פה בכלל לנושא הזה בתקנות. 

ענת הר אבן:

נכון, אנחנו מושכים את התקנה. 

היו"ר דוד רותם:


תקנה 101ו – נמחק.


אם כך, עכשיו נעסוק בטפסים.

סיגל קוגוט:

כאן היה השינוי מהישיבה הקודמת לגבי ההתחייבות למידע חדש. 

ענת ליברמן:

הסעיף האחרון – כמו-כן אני מאשר למזכירות ההוצאה לפועל להפחית מגובה הפרשי הצמדה והריבית במסגרת הסדר תשלומים. 

ענת הר אבן:

..."ובלבד שהחייב עמד בהסדר התשלומים שנקבע לו.  

היו"ר דוד רותם:


בסדר. רבותיי, מישהו מכם רוצה להעיר הערות על הטופס?

יחזקאל סיבק:

שאלה, יש שם התחייבות של הזוכה במידה ויגיע לידי מידע חדש של החייב, הנני מתחייב להעבירו ללא דיחוי לידיעת - - -

דנילו דרמן:

זה הסעיף הבא. 

ענת ליברמן:

עו"ד סיבק, אם אתה זוכר, בפעם הקודמת הייתה תקנה שחייבה את הזוכה להציג כל מידע חדש שהתקבל אצלו ללשכה, כדי שגם יקח בחשבון שאם הוא לא העביר את אותו המידע, אז הלשכה לא יכולה לפעול, כי המידע הזה לא הובא לידיעתה. היות וסיכמנו שזה בעצם תקנה שאין לה סנקציה- -

דנילו דרמן:

תקנה 101ח?

ענת ליברמן:

לא זוכרת מה זה היה, אבל ביטלנו את התקנה הזאת. 

אי אפשר לקבוע  את זה כחובה בתקנה, כי ממילא אין סנקציה. אבל אנחנו כן מכניסים את זה בתוך השאלון, כך סוכם בוועדה. 

יחזקאל סיבק:

מה משמעות של ההתחייבות הזאת. זה יכול להיות משתמע לשני כיוונים. אם זה נועד כדי לפתור טענת רשלנות של הזוכה כלפי המרכז שהוא לא המציא מידע והמרכז לא יוכל לפעול, אז זה צריך להיות מנוסח אחרת. זה צריך להיות - ידוע לי שאם אני לא אמציא מידע עדכני שיהיה לי על החייב, המרכז לא יוכל לפעול בצורה יעילה לגבייה. 

סיגל קוגוט:

זה כתוב בריישא של הטופס. 

יחזקאל סיבק:

מה שמנוסח כרגע זאת התחייבות פוזיטיבית. כלומר, לכאורה, למרכז, או למערכת ההוצאה לפועל תהיה זכות גבייה כלפי הזוכה שלא מסר את המידע, זה מה שמשתמע אגב. אני יכול למצוא הגיון בזה. למשל, שגורם להתארכות ההליכים וכך הלאה. השאלה היא למה אתם מתכוונים. אני לא חושב שאתם מתכוונים להתחייבות  פוזיטיבית אלא לשלילת האחריות של המערכת. 

סיגל קוגוט:

הם התכוונו להתחייבות פוזיטיבית. 

היו"ר דוד רותם:


יש לי מידע ולא גיליתי לכם, אז מה קורה?

ענת הר אבן:

ברור שאנחנו לא יכולים לקבוע סנקציה בתקנות.

היו"ר דוד רותם:


אז איזה מן התחייבות זאת? מה עומד מה עומד כנגד ההתחייבות? 

דנילו דרמן:

אין טעם לקבוע התחייבות שאין סנקציה - - -

סיגל קוגוט:

בריישא כתבתם כבר. 

היו"ר דוד רותם:


מה שאומר סיבק זה נכון.  

ענת ליברמן:

אני נוטה לקבל את ההערה. 

סיגל קוגוט:

לא, בריישא כתבתם כבר – "כל מידע שתוכל להמציא על החייב יסייע לגבייה". בסדר, כותבים את זה בצורה חיובית.

היו"ר דוד רותם:


תנסחו את זה כמו שסיבק אומר, זה נכון.

ענת הר אבן:

נחשוב על ניסוח. 

דנילו דרמן:

תעשו את זה לא בצורת התחייבות, תעשו בצורה שהוא מודע שהוא צריך - - -

ענת ליברמן:

בצורת זה שאם הוא לא מביא את המידע, ואחר כך הוא לא יוכל לבוא ולטעון. 

דנילו דרמן:

אפילו לא כך, מכיוון שזה פותח פתח. הוא יבין שאתם מגינים על עצמכם, תכתבו את זה בצורה חיובית. " כל מידע חדש שיגיע לרשותך יסייע בידינו".

ענת ליברמן:

כך זה כתוב היום.

דנילו דרמן:

לכן לא צריך להוסיף שום דבר, או אולי צריך לחדד את זה. אל תוסיפו כלום, לא צריך. 

ענת ליברמן:

זה לא מגן עלינו מפני תלונות. 

דנילו דרמן:

אגב, גם אם תכתבו, זה גם לא יגן עליכם. חוסר הנוחיות שלי נובע מזה שאתם נכנסים לסרט שלפי דעתי הוא לא נכון במהות. לכן צריך להיזהר. כי מה שאני יכול לעשות במשרד שלי, אתם לא יכולים לעשות בתור מדינה,  זה לא עובד בצורה כזאת. 

ענת הר אבן:

השורה האחרונה - ננסח אחרת בשאלון. 

אברהם מיכאלי:


אני שואל על סעיף 9 בשאלון. איך הגענו למצב שפה בטופס כביכול פוטרים אותו מהגשת בקשה מסודרת עם תצהיר.

ענת ליברמן:

לא, לא פותרים אותו. יש אפשרות לזוכה בכל תיק רגיל לבקש שינקטו הליכים.

סיגל קוגוט:

הוא שואל אם זה עם תצהיר.

ענת ליברמן:

אמרנו שמי שהפעם יוזם את הבקשה באמצעות השאלון זה הזוכה, אבל מי שמגיש את הבקשה הזאת בפועל, זה עובד הלשכה, ואז הוא מגיש אותה  עם תצהיר ועם הכל, רגיל.

אברהם מיכאלי:


אז על ההליך לא מוותרים, זה מה שרציתי לוודא. כי ההליך הוא עדיין די דרקוני עם כל הכבוד לזוכה כדי שלא לפגוע בחייבים ולפי הטופס כבר יגישו להם.

ענת הר אבן:

לא בכל תיק תוגש - - -

אברהם מיכאלי:


בגלל זה צריך את הבקשה מסודרת עם תצהיר. 

ענת הר אבן:

ושיקול דעת של רשם. 





(היו"ר: אברהם מיכאלי – שעה 10:40)

היו"ר אברהם מיכאלי:

יש למישהו הערה לפני גמר הדיון?

סיגל קוגוט:

עם התיקונים שסוכמו.

היו"ר אברהם מיכאלי:


אנחנו רוצים להצביע על התקנות - תקנות ההוצאה לפועל (הוראת שעה), התש"ע-2009, עם התיקונים שהתקבלו היום בוועדה, וגם כמובן בישיבות הקודמות.

ה צ ב ע ה

בעד – רוב

נגד – אין

מתנגדים – אין

תקנות ההוצאה לפועל (הוראת שעה), התש"ע-2009 התקבלו.

היו"ר אברהם מיכאלי:


התקנות מאושרות. בשעה טובה.

קריאות:


תודה רבה. 

היו"ר אברהם מיכאלי:


הישיבה נעולה. תודה רבה.

(הישיבה ננעלה בשעה 10:45)

